Тэма. Сінтаксічныя прыметы сказаў з адасобленымі членамі, знакі прыпынку.
Мэты: узнавіць і паглыбіць веды пра ўмовы адасаблення, сінтаксічныя прыметы сказаў з адасобленымі членамі, пунктуацыйныя нормы пры іх пісьмовым афармленні; выпрацоўваць уменні вызначаць сінтаксічныя прыметы і асаблівасці будовы сказаў з адасобленымі членамі, правільна ставіць і тлумачыць знакі прыпынку ў іх; удасканальваць навык сінтаксічнага разбору сказаў з адасобленымі членамі; ствараць сітуацыі для развіцця самастойнасці і творчага патэнцыялу вучняў; выхоўваць любоў да роднага краю, уменне бачыць прыгажосць прыроды Бярэзіншчыны, фарміраваць цікавасць да творчасці пісьменніка-земляка Рыгора Ігнаценкі.
Тып урока: паўтарэнне і сістэматызацыя вывучанага матэрыялу.
Педагагічныя тэхналогіі: выкарыстанне ІКТ, работа ў парах, у групах.
Скразная тэма: прырода Бярэзіншчыны вачамі беларускага пісьменніка Рыгора Ігнаценкі.

Эпіграф:
Даўно мару вось так паездзіць ды пахадзіць пешкі па роднай зямельцы, палюбаацца яе прыгажосцю, ды ўсё штосьці не выпадае. А паглядзець у нас, дзякаваць Богу, ёсць што, не трэба нікуды далёка і ехаць.
Рыгор Ігнаценка. З кнігі “Зацугляны шчупак”.


Ход урока
1. Арганізацыйны момант.
1. Паведамленне тэмы і мэты ўрока.
Настаўнік. Як шмат хараства вакол нас! А мы яго не заўважаем, марым аб нейкіх экзатычных краінах. Але сярод нас ёсць чалавек, які па-сапраўднаму цэніць прыроду роднага краю, нашай Бярэзіншчыны. Ён здольны перадаць сваё захапленне іншым людзям, чытатачам. Гэта беларускі пісьменнік і наш аднавясковец – Рыгор Ігнаценка (слайд №1). Менавіта з яго кнігі апавяданняў “Зацугляны шчупак”, якая выйшла не так даўно – у 2009 годзе,  узяты эпіграф да ўрока. Мова твораў Рыгора Ігнаценкі вобразная, зразумелая кожнаму чытату і разам з тым разнастайная ў сінтаксічным плане. У гэтым мы сёння пераканаемся. Наша ўвага будзе скіравана на ўжыванне сказаў з  адасобленымі членамі. Тэма ўрока – “Сінтаксічныя прыметы сказаў з адасобленымі членамі, знакі прыпынку” (слайд №2). 
Гэта тэма для вас не новая. У папярэдніх класах вы ўжо знаёміліся з прыметнікавымі і дзеепрыметнікавымі зваротамі, якія выконваюць у сказе сінтаксічную ролю адасобленых азначэнняў, ведаеце вы і пра адасобленыя дапаўненні з выкарыстаннем у іх прыназоўнікаў акрамя, апрача, замест, за выключэннем і г.д. Вядома вам і пра адасобленыя акалічнасці. Дарэчы, якім зваротам яны могуць быць выражаны?
(адказ вучняў: дзеепрыслоўным зваротам).
Настаўнік. Улічыўшы вышэй сказанае, давайце разам вызначым мэты нашага ўрока. 
(з дапамогай настаўніка вучні пералічаюць мэты ўрока: паўтарыць звесткі пра адасобленыя азначэнні, дапаўненні і акалічнасці, узнавіць правілы афармлення іх на пісьме, даведацца больш пра беларускага пісьменніка-земляка рыгора Ігнаценку, яго вачамі ўбачыць прыгажосць бярэзінскай прыроды, паспрабаваць стварыць уласныя пейзажныя замалёўкі).
1. Узнаўленне і дыягностыка вывучанага ў папярэдніх класах матэрыялу па тэме.
Настаўнік. Вам дадзены тэкст (дадатак 1) , урывак з апавядання Рыгора Ігнаценкі “Закінутая дарога”.  Прапаную вам самастойна праверыць уровень ведаў па тэме “Сказы з адасобленымі членамі”. Выпішыце, калі ласка, у сшыткі адасобленыя члены з гэтага тэксту, укажыце від даданага члена і спосаб яго выражэння. Каб лепш уявіць карціну, намаляваную у тэксце, разгледзьце фотаздымкі (слайд № 3)  
(праз 5 хвілін на слайдзе №4   даюцца  адказы, вучні самастойна  правяраюць і пазначаюць свае памылкі ў лістках кантролю – дадатак 2).
Адказы да дыягнастычнага тэксту.
Блукаючы неяк з кошыкам па лесе (дзеепрыслоўны зварот, акалічнасць).
Усыпаны чорнымі спелымі ягадамі (дзеепрымітнікавы зварот, азначэнне).
Ветліва прапаноўваючы прахожаму свае буйныя чорна-сінія ягады (дзеепрыслоўны зварот, акалічнасць).
Калючую (прыметнік, азначэнне).
Высокія (прыметнік, азначэнне).
Нікім не парушаныя (дзеепрымітнікавы зварот, азначэнне). 

1. Азнаямленне з тэарэтычным матэрыялам па тэме ўрока.
Настаўнік. Калі вы дапусцілі памылкі пры выкананні дыягнастычнага задання, не засмучайцеся – у вас сёння будзе магчымасць выправіцца і даведацца больш па тэме ўрока. Зараз давайце ўзновім звесткі пра адасабленне і ўмовы адасаблення даданых членаў сказа. (самастойны прагляд слайдаў №5,6; вывучэнне правіла на с.196-198,200 падручніка, у лісток кантролю вучні пазначаюць новую для сябе інфармацыю).
Лінгвістычная гутарка па тэме. Пытанні да гутаркі:
· Якія цяжкасці ўзніклі пры азнаямленні з матэрыялам?
· Якая інфармацыя была новай?
· Што вы ведаеце пра недапасаваныя азначэнні?
· У якіх выпадках акалічнасці не адасабляюцца?
Настаўнік. А цяпер я папрашу вас зноў звярнуцца да дыягнастычнага тэксту і растлумачыць пастаноўку знакаў прыпынку ў сказах з адасобленымі членамі.
1. Паглыбленая праца над тэарытычнымі звесткамі і практычнымі ўменнямі.
Выкананне заданняў (слайд №7)
1. Ёсць у мяне ў лесе свае любімыя сцежкі-дарожкі, па якіх я хаджу як са стрэльбай, так і без яе, назіраю за жыццём лесу…  Хоць гэта звычайныя лясныя сцежкі, але трымаю я іх, па магчымаці, у чысціні і парадку. Скіне, напрыклад, ветрам які сухі сук ці дрэўца паваліць альбо нядбайны чалавек ссячэ лясіну, ствол забярэ, а вершалінку ці галлё на сцежцы кіне, падніму і ўбок адкіну. Яловыя лапкі, якія паступова адрастаюць альбо абвісаюць долу, замінаючы сабою шлях, падцярэбліваю. І блукаць па гэтых сцежках-дарожках у любую пару года адно задавальненне.
Выпішыце сказ з адасобленай акалічнасцю, укажыце спосаб выражэння.
Праверка задання 1 (слайд №8). Вучні пасля праверкі заданняў будуць пазначаць у лісткі кантролю свае памылкі.
Адказ. Яловыя лапкі, якія паступова адрастаюць альбо абвісаюць долу, замінаючы сабою шлях (дзеепрыслоўны зварот), падцярэбліваю. 
Дадатковыя пытанні і заданні: 
· зрабіце сінтаксічны разбор сказа,
· пабудуйце яго схему,
· укажыце від складанага сказа.
2.  Хораша было сцішана сядзець на зялёным муражку і захапляцца шматлікімі галасамі птаства, што чуліся на дрэвах і кустоўі наўкол, дыхаць чысцюткім лясным паветрам, настоеным на розных травах і кветках, цешыцца спакойнай роўняддзю вады ў возеры, аблашчаным першымі касымі промнямі ранішняга сонца, якое толькі выбралася з роснага кустоўя (слайд № 9).
Выпішыце адасобленыя азначэнні, указаўшы ў дужках паяснёнае слова і спосаб выражэння.
Праверка задання 2 (слайд №10). 
Адказ: настоеным на розных травах і кветках (паветрам, дзеепрыметнікавы зварот), аблашчаным першымі касымі промнямі ранішняга сонца (возеры, дзеепрыметнікавы зварот) 
Дадатковыя пытанні і заданні: 
· растлумачце пастаноўку знакаў прыпынку пры адасобленых азначэннях,
· пераўтварыце сказ так, каб дзепрыметнікавыя звароты стаялі перад галоўным словам. Ці заўсёды магчыма такая перастаноўка? Як зменіцца пастаноўка знакаў прыпынку?
3. На чыстай прагалінцы сярод купняку нам трапіліся нейкія маленькія па пяцікапеечнай манеце жоўтыя грыбкі
У гэты момант з дрэва ўпаў залаты бярозавы лісток. Паволі кружачыся ў паветры ён наблізіўшыся да казліных рог-рагатак зачапіўся за павуцінку якую казёл начапляў на рогі чухаючыся і затрымцеў (слайд №11 )..
Спісаць, расстаўляючы знакі прыпынку. Падкрэсліць адасобленыя чены сказа.
Праверка задання 3.
Адказ (слайд №12). На чыстай прагалінцы сярод купняку нам трапіліся нейкія маленькія, па пяцікапеечнай манеце, жоўтыя грыбкі.
У гэты момант з дрэва ўпаў залаты бярозавы лісток. Паволі кружачыся ў паветры, ён, наблізіўшыся да казліных рог-рагатак, зачапіўся за павуцінку, якую казёл начапляў на рогі, чухаючыся, і затрымцеў.
Дадатковыя пытанні і заданні: 
· чым выражаны адасобленыя члены?
· растлумачце пастаноўку знакаў прыпынку,
· якая стылістычная роля адасобленых членаў сказа ў мастацкім тэксце?

Выкананне тэстаў (дадатак 3).
1. Творчая праца. Напісанне уласных пейзажных замалёвак на аснове дадзенай карціны (слайд №13) або ўласных успамінаў з ужываннем адасобленых членаў сказа.

1.   Вынікі ўрока, выстаўленне адзнак.

Настаўнік. Сёння мы ўбачылі прыроду вачамі нашага земляка Рыгора Ігнаценкі, бо ўсе заданні на ўроку былі ўзятыя з яго апавяданняў. І гэта толькі крупінкі – астатняе ў кнігах аўтара. Я думаю, вам захочацца прачытаць іх. Вось як напісаў у сваім пасляслоўі дырэктар выдавецтва “Літаратура і мастацтва” Алесь Карлюкевіч: “Перачытваў і зайздросціў дзецям з вёскі Паплавы Бярэзінскага раёна, што на Міншчыне. Яны, хлопчыкі і дзяўчынкі розных пакаленняў, мелі і маюць магчымасць штодня сустракацца з чалавекам, які любіць прыроду Беларусі і ўмее пра яе расказаць. А што да юных жыхароў астатніх куточкаў нашай Айчыны, то ім застаюцца сустрэчы ў кнізе ― і з аўтарам, і з яго героямі”. Сапраўды, давайце будзем ганарыцца тым, што сярод нас жыве такі чалавек.  

1. Рэфлексія. Запоўніць лісток самаадчування.
1. Дамашняе заданне. Параграф 36. Практыкаванне 362.
















Дадатак 1
Прачытаць тэкст, выпісаць адасобленыя члены сказа, пазначыць спосаб выражэння і сінтаксіную ролю.
Блукаючы неяк з кошыкам па лесе, раптам я захацеў вярнуцца дамоў старой дарогай, па якой я ўвесь час хадзіў раней.
І вось толькі ступіў на старую знаёмую, як адразу сюрпрыз: куст іргі, усыпаны чорнымі спелымі ягадамі. Нельга было ўтрымацца, каб не пачаставацца такім дарункам…
 Месцамі на самую дарогу павытыркаўся цёмна-зялёны чарнічнік, ветліва прапаноўваючы прахожаму свае буйныя чорна-сінія ягады. Далікатна кратае за вопратку калючая ажына. Быццам яна хоча, каб і яе, калючую, заўважыў, не прайшоў міма.
Часта лясную дарогу перасякаюць бойкія сцежкі вялікіх рыжых мурашак. Пад дрэвамі і каля сухіх пнёў сустракаюцца і самі мурашнікі — высокія, нікім не парушаныя. Над дарогай паважна лётаюць і сцішана сядзяць, адпачываюць на высокіх кветках розныя матылькі і стракозы. Паветра чыстае, мяккае, густа настоенае на духмяным паху сушаных суніц і чабору.


Дадатак 2
Лісток кантролю
Прозвішча, імя вучня ____________________________________
	№
	Від работы
	Памылкі, цяжкасці
	Знаёмы матэрыял
	Новы матэрыял

	1
	Дыягнастычнае заданне
	
	

	


	2
	Праца з тэарэтычным матэрыялам (правілы)
	
	
	

	3
	Заданне 1
	
	
	


	
	Заданне 2
	
	
	


	
	Заданне 3
	
	
	


	4
	Самаадчуванне 
	




Дадатак 3
Тэставае заданне па тэме “Адасобленыя члены сказа”
1. Адзначце сказы з адасобленымі членамі.
1. Надта маляўнічыя самі па сабе берагі Бярэзіны: даволі праплыць па рацэ хоць бы некалькі дзясяткаў кіламетраў, каб усё гэта пабачыць на свае вочы.
2. Ёсць у мяне ў лесе свае любімыя сцежкі-дарожкі, па якіх я хаджу як са стрэльбай, так і без яе, назіраю за жыццём лесу.
3. Рыжы лес наперадзе не шырокі. За ім ляжыць ладная забалочаная лагчына, парослая кустоўем.
4. Калі Яўхім, нагаварыўшыся, пайшоў, я стаў да рыбалкі рыхтавацца.  

2. У якіх сказах ужытыя адасобленыя акалічнасці?
1.   Услед з неба пасыпаліся рэдкія белыя сняжынкі. Яны на вачах усё гусцелі, рабіліся больш рухомымі, мітуслівымі, а неўзабаве паваліў сапраўдны снегапад, засланіўшы сабою далягляд.
2.  І вось толькі ступіў на старую знаёмую [дарогу], як адразу сюрпрыз: куст іргі, усыпаны чорнымі спелымі ягадамі.
3. Нязграбна перавальваючыся з боку на бок, яны [качкі ] таропка заспяшаліся да возера. 
4. Возера яшчэ спала, атуленае шэрай пялёнкай ранішняга змроку.  
3. Адзначце сказы, у якіх адасобленае азначэнне выражана прыметнікам.
1. А як зазелянее рунь , то ахвотна і яе, зялёную. скубуць (цецерукі).
2. Раніца ў некалькі гадзін, праведзеных на беразе з вудамі, здаецца кароткім імгненнем.
3. Далікатна кратае за вопратку калючая ажына. Быццам яна хоча, каб і яе, калючую, заўважыў, не прайшоў міма.
4. Тут, сярод замшэлых ствалоў дрэў і рэдкага падлеску, прадзьмутых частымі асеннімі вятрамі, стаялі нейкая своеасаблівая ўрачыстасць і спакой.
4. У якіх сказах адасобленыя азначэнні выражаны дзеепрыметнікавымі зваротамі.
1. На чыстай прагалінцы сярод купняку нам трапіліся нейкія маленькія, па пяцікапеечнай манеце, жоўтыя грыбкі.   
2. Пад дрэвамі і каля сухіх пнёў сустракаюцца і самі мурашнікі – высокія, нікім не парушаныя.
3. Нішто нідзе не падавала ні гуку. Хіба толькі зрэдзь дзе ўсюды існая сарока нечакана застракоча альбо сініца цынькне, занятая сваімі штодзённымі клопатамі ў вершаліне дрэва.
4. Зараз зіма. Калінавае возера пакрыта тоўстым лёдам, засланым зверху белым полагам мяккага снегу.
5. Колькі косак патрэбна паставіць у наступным сказе.
Стомленыя далёкай дарогай жураўлі на “сваёй” горцы не вадзілі грацыёзных карагодаў і не пускаліся па-заліхвацку ў скокі як вясной на родным балоце куды яны вярнуліся з далёкай чужыны і дзе збіраюцца гнездавацца.
1. Адну.
2. Дзве.
3. Тры.
4. Чатыры.
6. Адзначце сказы, у якіх правільна расстаўлены знакі прыпынку.
1. Ён [рыжык] стаяў пад густой елачкай, пужліва пазіраючы на нас 
з-падзялёнай лапкі.  
2. Услед тупалі дробненька перабіраючы ножкамі, з прыпаднытымі тонкімі хвасткамі і выцягнутымі наперад лычыкамі больш светлыя сёлеткі.
3. Хітры заяц заблытаў у бураломе  свой след, пакінуўшы маладога ганчака з носам. 
4. У гэты момант з дрэва ўпаў залаты бярозавы лісток. Паволі кружачыся ў паветры, ён, наблізіўшыся да казліных рог-рагатак, зачапіўся за павуцінку, якую казёл начапляў на рогі, чухаючыся, і затрымцеў. 
7. У якіх сказах ужыты дзве адасобленыя акалічнасці?
1. Варона на вярбе-калку смешна ікнула ў наш бок, нібыта яна, абураючыся нашымі размовамі, здзекліва язык нам паказала, і зараз жа зноў каркнула.   
2. Па яго (жураўля) сігналу ўсе птушкі разам разбегліся, узмахнулі крыламі, набралі вышыню і, паволі выстройваючыся ў клін, пацягнуліся на поўдзень.
3. Нарэшце ён (жук) усё ж узняўся на самую макаўку высокай травінкі, распасцёр крылы і, набіраючы вышыню, паволі паляцеў праз балотца.
4. Дзеля гэтага яны (буслы) збіраюцца цёплымі поўднямі пад самыя аблокі і там, раскінуўшы пругкія крылы, вялікімі кругамі лунаюць над парыжэлымі лугамі і пожнямі, углядаючыся з вышыні ў родную сэрцу зямельку, якую ім хутка давядзецца пакінуць.

5) – 3;
6) – 1,3;
7) – 4.

